קצת על מבצע "נותנים אקסטרא"
מה קניתם לעצמכם היום? קפה? מצרכים בסופר? אולי קניתם מכנס חדש, או חולצה? מה אם בקופה היו מציעים לכם הצעה - אתם יכולים לקנות מוצר אקסטרא, עוד אחד ממה שקניתם - אבל בחצי מחיר - והמוצר הזה היה הולך למדף שם הוא לאדם שלא יכול לקנות את המוצר בעצמו, שיקבל אותו בזכותכם. כי אם אנחנו כבר קונים משהו לעצמנו, למה לא לשים טיפה אקסטרא על הדרך, ולדאוג גם למי שאין להם? ככה בני אדם לא יצטרכו לקבץ נדבות ברחוב, ואתם יודעים גם מה אתם נותנים למישהו שבאמת צריך - חולצה, סנדביץ', שמיכה. אז פעם הבאה שאתם מגיעים לחנות שמשתתפת במבצע נותנים אקסטרא - תדעו שעם תוספת קטנה מצדכם אתם יכולים לעשות שינוי גדול בחיים של מישהו שצריך את זה.
איך נותנים אקסטרא?
רוצים שכל הלקוחות שלכם ידעו שהם קונים בבית עסק חברתי?
הרשמו עכשיו ונחזור אליכם במהרה!
רוצים לתת אקסטרא?
תוכלו לעשות את זה בקנייה בבתי העסק המשתתפים במבצע.
רוצים לקבל עדכונים על עסקים חדשים שהצטרפו והחליטו לתת אקסטרא?
על פרויקט "בית משלך"
בשכונת קריית חיים בחיפה עומד בית משלך. המעון שפתחנו בפברואר השנה מציע לדרי רחוב מקום ראוי לגור בו. מקום שיש בו מספיק מרחב לכל דייר. מקום שיש בו מיטה נקייה. שיש בו מטבח ואוכל חם. שיש בו מקלחת חמה. שיש בו מקלחת וכיור, בגדים חדשים (כשאנחנו מצליחים להשיג אותם). מקום שגם דואג להם לתספורת כשצריך. מקום שיכול להיות בית משלהם.
אנחנו לא דורשים מהדיירים שלנו לעבור טיפול, ואין לו"ז שהם חייבים להשתתף בו. אנחנו לא דורשים ממי שמגיע אלינו להשתנות, אלא רק שיעמוד בכללים בסיסיים: בבית אסור לשתות, להשתמש בסמים ואסור לנהוג באלימות.
וזהו. מי שרוצה יכול להגיע לבית ולחיות בו. הדיירים שלנו זוכים לשיקום ויחס אישי. אנחנו ממליצים לדיירים שלנו לשמור על עצמם באמצעות קשר טיפולי עם עובדים סוציאליים, פגישות קבוצתיות של מכורים אנונימיים. אנו מלווים אותם בפריסת חובות, בהתנהלות כספית, בשיפור ושיקום מצב בריאותי. בחודשים האחרונים נהייתה אווירה מאד מיוחדת בבית. זה מקום שעוזר להפיג את הבדידות, לקוות שוב. זה מקום שנהיה בית: מקום שיושבים ומדברים בו ביחד, צוחקים, מכינים ארוחות. מקום בו מנהלים חיים נורמלים. מקום שהוא פשוט הכי רחוק מהרחוב שיכול להיות.
אני מוטי פיקלנר, ויחד עם אשתי לינוי (ועם עזרה משלושת הבנות שלנו) הקמנו את עמותת "בית משלך" ואת פרוייקט "נותנים אקסטרא".
דרי רחוב תמיד היו הבטן הרכה שלי ושל לינוי. אולי זה קשור לזה שגם אנחנו איבדנו בית ותחושת ביטחון כשעלינו לארץ, ולזה שגם היום, במציאות הכלכלית של ימינו, אין לנו בית משלנו. אני עבדתי שנים עם חסרי בית, ותמיד דיברנו על השלמת הרצף, על לקבל אותם כמו שהם. אחרי שלינוי סיימה הדרכה של קבוצת נערים בפנימיית נוער, היה לשנינו זמן פנוי והתחלנו לחשוב על להקים פרויקט חדש. רצינו ליצור מקום שיעניק לחסרי בית דברים בסיסיים בשביל חיים נורמליים: מקלחת, כביסה, תספורת, בגדים חדשים ואוכל.
אני עובד סוציאלי, ובשנים האחרונות אני עובד עם חסרי בית. התחלתי את העבודה הזו בתחילת דרכי, ב-2007. יחד עם עובדים נוספים היינו מאתרים אותם ומציעים להם לבוא למעונות בעיר. בפרויקטים שונים בחיפה ובחדרה היינו מנסים ככה להוציא ילדים מהרחוב, להוציא ילדות מזנות. אחר כך התחלתי לעבוד גם עם בני נוער, עם אסירים משוחררים, עם אנשים בעלי קשיי הסתגלות.
עברתי תפקיד במילואים, לשרת כקב"ן שמטפל בנפגעי הלם קרב בשדה. רכשתי גם ניסיון בינלאומי בעבודה עם האו"ם ועם הגופים השונים באיחוד אירופי בנושאי ההתמחות שלי, נוער, טראומה, הגירה, חסרי בית. ואז פתחנו את בית משלך והחיים שלנו השתנו. גילינו כמה פשוט לעשות שינוי ענק בחיים של מי שצריך קצת עזרה, ראינו איזה שיפור מהיר עובר על הדיירים בבית - מבחינה כלכלית, פיזית ונפשית - בעקבות קצת יחס אישי ושיתוף שלהם בניהול הבית. הכרנו אנשים מדהימים שבאו לגור בבית. הבית מנוהל על ידי הדיירים בליווי והדרכה שלי לינוי. אני מגיע כשאני יכול וכשאפשר אנחנו מביאים גם את הבנות שלנו, שמאד אוהבות את הדיירים ומתרגשות כל פעם מלהגיע לשם.
החלום שלנו? לפתוח עוד שורה של בתים כאלה ואחרים, שיהוו פתרונות דיור לכל מי שצריך - נשים מוכות, מכורים, נוער בלי בית ועוד. רוצים לעזור לחלום הזה להתגשם? צרו קשר, ואנחנו נמצא איך אתם יכולים לעזור.